กมลประกันภัยทุนต่ำ สั่งหยุดขายกรมธรรม์
คปภ.สั่งบริษัท กมลประกันภัย หยุดรับประกันตั้งแต่ 1 ก.ย.เหตุมีเงินกองทุนต่ำ
2 ก.ย. 2558

คปภ.สั่งบริษัท กมลประกันภัย หยุดรับประกันตั้งแต่ 1 ก.ย.เหตุมีเงินกองทุนต่ำ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุม คปภ.มีมติเห็นชอบให้บริษัท กมลประกันภัย หยุดรับประกันวินาศภัยชั่วคราว ตั้งแต่วันที่ 1 ก.ย. 2558 เนื่องจากดำรงเงินกองทุนไม่ครบถ้วนตามกฎหมาย และให้บริษัทเร่งแก้ไขฐานะการเงินภายใน 30 พ.ย.นี้
ทั้งนี้ การแก้ไขประกอบด้วย 1.ให้บันทึกรายการหนี้สิน ได้แก่ เงินสำรองค่าสินไหมทดแทนและค่าสินไหมทดแทนค้างจ่าย ค่าปรับ ให้ครบถ้วนตามที่กฎหมายกำหนด 2.จัดหาเงินทุน เช่น เพิ่มทุนให้เพียงพอต่อภาระผูกพันตามสัญญาประกันภัย และมีอัตราส่วนตามที่กฎหมายกำหนด 3.จัดให้มีระบบงานและบุคลากรที่มีคุณภาพและจำนวนที่เหมาะสมเพื่อให้บริการประชาชนและผู้เอาประกันภัย 
นายอานนท์ วังวสุ นายกสมาคมประกันวินาศภัยไทย กล่าวว่า สมาคมฯ พยายามให้ข้อมูลต้นทุนการรับประกันภัยแก่สมาชิกมาตลอด กรณีบริษัทประกันภัยมีเงินกองทุนต่ำกว่าเกณฑ์จนถูกสั่งหยุดรับประกันภัย จะไม่กระทบต่อภาพรวมของธุรกิจ เพราะมีลูกค้าไม่มาก หากเกิดอะไรขึ้นก็มีกองทุนประกันวินาศภัยดูแลลูกค้าได้ทันที